ACTA ASSEMBLEA ECOXARXA GIRONA

Data: 31-10-15

Lloc: Escudella Solidària

Assistents: Lluïsa, Lua, Carles, Eduard, Jordi

1. Procediment de pagament en euros de les comandes CAC.

Acordem preguntar a la CAC si és possible fer els pagaments en euros individuals per cada usuari que faci comanda, i en cas que això no sigui possible, preguntar quina seria la millora fórmula per gestionar els cobraments i pagaments dels usuaris del rebost. També es valora la possibilitat d’obrir un número de compte a nom d’Escudella Solidària, que disposa de NIF, on poder centralitzar els cobraments i pagaments dels usuaris del grup del rebost.

1. Obertura i funcionament del rebost.

La presentació –xerrada tindrà lloc el dia 10 de novembre a les 19:00.

El rebost funcionarà en tres àmbits:

* Les comandes mensuals de la CAC, que ja estan funcionant des de fa uns mesos.
* Les comandes de producte fresc. Aquest aspecte està per desenvolupar a l’espera de trobar un productor agrícola que pugui subministrar setmanalment. En Jordi s’ocupa de fer la cerca.
* Botiga. La idea és que l’espai funcioni com a aparador on els productors puguin tenir els seus productes exposats i que estiguin a l’abast de tothom.

L’espai de rebost s’obrirà un cop per setmana, segurament dimarts, de 18:00 a 20:00. Hi haurà una persona encarregada de repartir les comandes entre els usuaris, explicar el funcionament del gestor de comandes, recollir els euros si és que es dóna el cas, apuntar les dades de les persones que adquireixin productes a la botiga; i altres tasques que puguin sorgir.

De moment, aquestes tasques les realitzaran la Rosa i en Jordi, per més endavant fer un sistema de torns en el que hi entrin més persones vinculades al rebost.

1. Posa-hi oli.

Davant de la urgència per buscar un lloc alternatiu al material per al filtratge d’oli en combustible, es pren la decisió de buscar persones interessades en continuar el projecte. Hi ha una gent de Vilert, a qui en Carles coneix, que podrien estar-ho. També la Rosa disposa d’un contacte de Lleida.

El termini per trobar algú que s’ocupi del material i el vingui a buscar, acabarà la primera setmana de novembre. En cas que no es trobi ningú, s’optarà per penjar una oferta al CES o bé vendre-ho directament en euros. El preu de venda serà de 60 euros, que és el que va costar adquirir el material.

1. Assemblea bioregional de la CIC a Girona, 21 de novembre.

Tindrà lloc al local d’Escudella Solidària i serà una jornada que ocuparà tot el dissabte. La idea d’aquest tipus d’assemblees itinerants és la descentralització de la CIC, repartida en diferents bioregions que composen el territori. Un dels objectius d’aquestes trobades és la de potenciar els intercanvis locals entre socis autoocupats de la CIC, aprofitant per fer un mercat o fira en cada punt on tingui lloc l’assemblea.

Per part de l’ecoxarxa, confirmen l’assistència a les jornades en Jordi i la Lua.

1. Estat de la tresoreria.

Aquest era un dels punts de l’ordre del dia, que finalment no s’ha tractat:

Amb el pagament de 600 euros cap a Escudella Solidària en concepte de lloguer de l’espai corresponent a un any, l’import en euros que resta a la tresoreria, és d’uns 1.200 euros aproximadament.

1. Propera assemblea.

Tindrà lloc el dissabte 28 de novembre.